**LEES: 1 KONINGS 19:1-8**

**DIE ENGEL LANGS DIE PAD**

**1. Lugspieëlings in die woestyn**

Ons het almal mos al stories gehoor van mense wat in die woestyn ronddwaal wie se sinne later met hulle begin parte speel. Soos wat jy dorser en swakker word, raak jy gedisoriënteer. Later is jy nie meer seker of jy kan glo wat jy sien en ervaar nie. Is dit water daar voor, of is dit ‘n lugspieëling? Was ek al hier verby, of is dit ‘n ander plek? Om in die woestyn rond te dwaal is in baie opsigte om baie gedisoriënteer te wees. In die gedeelte waarna ons nou net geluister het, hoor ons van Elia wat so in die woestyn ronddwaal. Hy is ook dors en moeg. En tog wonder ek of hier in hierdie gedeelte nie ook ‘n uitnodiging is om Elia se uiterlike omstandighede te sien as iets van ‘n weerspieëling van sy binnekant nie. Met ander woorde om dit geestelik te verstaan. En om dan so ook na ons eie lewens te kyk.

‘n Ruk gelede, voor Elia hier in die woestyn geëindig het, was dinge dalk heelwat meer wit en swart vir hom. Dit was duidelik wie sy vyande was – die Baälprofete en daardie koningin Isebel, wat God se mense wil wegtrek na afgode toe. En dit was ook duidelik dat God hierdie afgodsdiens wil uitwis: vuur uit die hemel verteer Elia se offer daar op Karmelberg, terwyl die Baälprofete verneder word. Uiteindelik word ŉ klomp van hulle ook doodgemaak. Maar dan kom daar ‘n krisis: Elia se eie lewe is in gevaar en hy moet vlug. En op ŉ stadium bevind hy hom alleen ŉ dag se reis ver die woestyn in.

En skielik is dit asof Elia dit nie meer sien nie. Die sekerhede is weg. Wat vroeër so duidelik was maak nou nie noodwendig meer sin nie. Waarom doen hy wat hy doen? Waarom is hy hier? En daar is niemand om mee te praat oor hierdie dinge nie. Hy is alleen. In die alleenheid en stilte kom die vrae: waarheen is my lewe nou eintlik op pad? Dit lyk of die enigste sigbare pad die een is wat agter hom lê tot hier toe. Al wat ons lees is dat Elia ŉ dag se reis die woestyn ingeloop het. Maar nou, op hierdie punt, is dit asof sy pad eindig. Hy sien nie ŉ pad verder in sy omstandighede nie. Hy gaan lê onder ŉ eensame besembos en wens hy gaan dood.

Hierdie besembos-plek in die woestyn is mos nie ŉ vreemde plek vir ons wat vanaand na die storie luister nie. Op verskillende maniere ken elkeen van ons mos hierdie plek. So in die alleenheid en stilte wanneer jy in die nag wakker lê. Hier’s jy nou – vyf en dertig jaar oud, veertig, vyftig en baie van die goed wat vroeër so wit en swart gelyk het is nie meer so duidelik nie. Dit was vroeër so vanselfsprekend dat julle ŉ hegte familie was, maar nou, in die laaste tyd het dinge vreeslik gekompliseerd geraak. Hoe het dit gebeur? Aan die begin het dit so eenvoudig gelyk om ŉ goeie man, of ŉ goeie vrou in jou huwelik te wees. Jy moet net dit en dit en dit doen. Maar nou is dit sewe jaar verder, vyftien jaar verder en ek weet nou: die ander een is regtig *anders* as ek. En dis moeilik! Wil ek nog hier in wees in hierdie huwelik? En dan is daar nog die dinge hier in my eie binnekant ook. Ek is goed groot gemaak. Ek het van kleins af geleer wat is reg en wat is verkeerd. Maar nou voel dit vir my asof ek hierdie goed maar net al die jare aanvaar het sonder om dit regtig vir my self toe te eien. Dit was ander mense se reëls gewees. En nou, hier, in my veertigs begin ek daaroor wonder. Hoekom moet dit so wees? Ek verstaan dit nie. Ek voel opstandig hieroor. Ek sien dit nie meer nie. Ek kan terugkyk en my pad sien hoe ek tot hier gekom het. Maar ek sien dit eenvoudig nie verder nie.

Daar in die woestyn eindig Elia se pad wat hom betref. Die woestyn het sy pad ingesluk. Hy kan nie vorentoe nie, en hy kan ook nie terug nie. Hy is net so moeg. So verskriklik moeg. Is dit dalk jy van wie hier gepraat word? Het jou lewe ‘n woestyn geword wat jou pad ingesluk het?

**2. Die engel**

Maar dan kom die draaipunt daar in die woestyn. Op ŉ wonderlike manier verskyn ŉ engel daar in Elia se omstandighede. Die engel, in Hebreeus *Malag*, is ŉ boodskapper; ŉ gestuurde. Die engel is die manier waarop ŉ ander werklikheid, ŉ dieper werklikheid in Elia se omstandighede sigbaar word. God se werklikheid. Daar in die woestyn, waar Elia se oë toegaan – hy sien dit nie meer nie – word sy geestelike oë oopgemaak om God se Aanwesigheid te beleef. En het jy opgemerk hoe liggaamlik dit is? Dit is nie iets wat Elia eers met sy kop, met sy verstand uitwerk nie. Hy voel dit. Die engel *skud* aan hom en sê: “Word wakker! Eet!” Toe hy opkyk sien hy by sy kop roosterkoek wat op warm klippe gebak is en ŉ kruik water. Dis kos en water want jy is ŉ mens wat jou op ŉ spesifieke plek in die woestyn van jou omstandighede bevind. Die kos en die water sê: hier is waar jy nou is; hier is waar jy nou moet begin. Maak oop jou oë en wees eerlik met jou omstandighede hier en nou. Moenie droom en wens jy was iewers anders nie. Eet, drink, jy het ŉ liggaam wat nou op hierdie plek is.

ŉ Tweede keer skud die engel aan Elia. “Word wakker! Ervaar iets van die dieper geheim van jou omstandighede. God is hier teenwoordig. En dan daarmee saam: Eet!” Begin net met die werklikheid van waar jy nou is. Hier is waar jy nou geplaas is in jou liggaam. Eet, drink en bevestig dit. En dan sê die engel hierdie woorde: *anders sal die pad vir jou te lank word.* Uit daardie bevestiging van die kos en die water, uit die ontmoeting met God as die dieper werklikheid van sy omstandighede word ŉ pad weer gebore. ŉ Pad word weer gegee. Skielik gaan die pad nie net meer oor wat agtertoe lê nie. Daar is ook nou ŉ pad vorentoe. Die woestyn is nie weg nie. Maar die pad is daar. In die Here se Woord lees ons dat Elia opgestaan het, en geëet het, en deur die krag van die kos kon hy veertig dae en veertig nagte lank loop tot by Horeb, die berg van die God. Veertig dae en veertig nagte is ŉ volheidsgetal. Die punt is, hy kon die reis voltooi. Hy kon aangaan tot aan die einde. En die bestemming? Die berg van God! Op ‘n manier is Elia se hele reis niks anders as die pad na God toe nie. Dit is die uitnodiging wat oopgaan in sy omstandighede, soos wat die uiterlike sekerhede en dinge wat hy gedink het hy weet begin dof raak. Soos wat sy eie pad geëindig het, het God se pad begin. En op ŉ manier het dit alles te make met die padkos wat die engel vir hom gegee het.

**3. Jesus Christus, dié Engel**

Die Engel. Ons weet wie die Engel van God is wat in ons omstandighede verskyn, nie waar nie. Dit is Jesus Christus. Hy is die Engel, God se Boodskapper. Hy is die ware God wat as mens in ons omstandighede verskyn. In Jesus Christus is dit God wat as’t ware liggaamlik aan ons skud. In sy liggaam leef hy getrou aan God in ons plek; leef hy net uit die liefde tot in die dood. En Hy word opgewek, sodat ons saam met Hom uit die dood kan opstaan in ons liggame. En vir tweeduisend jaar nou al is die Here liggaamlik teenwoordig in die omstandighede van ons wêreld want die liggaam van Christus wat die kerk is word oorgelewer van geslag tot geslag. Dit is nie maar net ‘n mooi idee nie. Die kerk is nie maar net ŉ teorie, of mooi slagspreuke teen die muur nie. Dit is die liggaam van Christus wat ons wakker skud en ons aanraak.

So Jesus Christus is die Engel, maar Hy self is ook die kos. Dit is juis wanneer ons Hom eet - hier en nou in die woestyn - dat ons die krag kry om ons omstandighede te bevestig. Ja, hierdie omstandighede van my wat so deurmekaar is. Hier en nou waar niks vir my sin maak nie. Eet en drink Jesus Christus se liggaam en bloed, want dit is die grootste werklikheid van jou omstandighede. Dit is die vastrapplek van waaruit jy hierdie omstandighede van jou kan leef – nie iemand anders se omstandighede nie, jou eie. Want ŉ pad sal oopgaan. Eet net die kos.

AMEN